Amedya wis sin di tullist « Nnif aderɣal » amsawal d aniri, ur yelli ara d awadem di tullist, yeffeɣ i yineḍruyen, yewwi-d awal ɣef taddart n Tiɣilt uḥeddad i yesnegren iman-is s ufus-is, imi teɣli-d fell-sen ddeɛwessu, s kra n win ara d-ilalen d agugam. Ihi iwakken ad ṣṣren leɛwayur d lektubat-nsen bɣan ad sḍelmen tilawin i d-iseɛɛun igugamen, ufan-d tifrat di tmenɣiwt-nsent, acku nutenti d tiberraniyin, si tudrin nniḍen i d-ddant d tislatin, imawlan-nsent mi slan ur qbilen ara s lbaṭel icban wagi ad iɛeddi, yekker umennuɣ gar tudrin iseg i d-ddant tlawin-nni akked taddart n Tiɣilt uḥeddad, d amennuɣ-agi i yeglan s taddart-nni, ur d-yegri deg-s yiwen, dayen tenger! tukkist i d-nefren anda i d-iban umsawal d aniri: « At taddart n Tiɣilt Uḥeddad ttḥebbiren ɣef deɛwessu i d-yeɣlin fellasen, ur ufin, ur ẓrin amek ara xedmen. Deg unejmaɛ, yal win i dyefkan rray-is, d tugdi i d-irennu ɣef wayen yellan. Ayen akk iffrenn laɛyub akked leɛwayer-nsen ɣef tudrin nniḍen, tikelt-a dayen i dyekkan nnig tezmert-nsen, nnig lebɣi-nsen. Deɛwessu-yagi tezmer ad-tessekfel ayen akk tessedreg taddart acḥal d aseggas ». sb 40